b'\n_START_ARTICLE_\nValtamarsalkka\n_START_PARAGRAPH_\nValtamarsalkka, my\xc3\xb6s valtakunnanmarsalkka on virka, arvonimi ja sotilasarvo, jota on k\xc3\xa4ytetty muiden muassa Ruotsissa ja Saksassa._NEWLINE_Valtamarsalkka (ruots. riksmarskalk; riksmarsk) tarkoitti keskiajalla Ruotsissa ratsuv\xc3\xa4en p\xc3\xa4\xc3\xa4llikk\xc3\xb6\xc3\xa4. Valtamarsalkan virka perustettiin 1607, ja teht\xc3\xa4v\xc3\xa4n\xc3\xa4 oli olla Ruotsin hovikunnan ja sen alaosastojen p\xc3\xa4\xc3\xa4llikk\xc3\xb6. Nykyisin virka on Ruotsissa hovin korkeimman virkamiehen titteli, er\xc3\xa4\xc3\xa4nlainen hovin kansliap\xc3\xa4\xc3\xa4llikk\xc3\xb6. 1930-luvulle saakka virkaan valittu oli aatelissukuinen, ensimm\xc3\xa4inen ei-aatelinen oli 1936\xe2\x80\x931946 teht\xc3\xa4v\xc3\xa4ss\xc3\xa4 toiminut Axel Vennersten. Vuodesta 2010 alkaen valtakunnanmarsalkkana on toiminut Svante Lindqvist._NEWLINE_Saksassa perustettiin valtakunnanmarsalkan (saks. Reichsmarschall) arvo sotamarsalkan yl\xc3\xa4puolelle korkeimmaksi upseeriarvoksi vuonna 1940. Adolf Hitler ylensi Hermann G\xc3\xb6ringin ainoana henkil\xc3\xb6n\xc3\xa4 tuohon arvoon._NEWLINE_Titteli on ollut k\xc3\xa4yt\xc3\xb6ss\xc3\xa4 my\xc3\xb6s Saksassa saksalais-roomalaisessa keisarikunnassa. My\xc3\xb6s Tanskassa se on ollut k\xc3\xa4yt\xc3\xb6ss\xc3\xa4.'